གཟི་རིན་པོ་ཆེ་འདི་ཐོག་མ་དར་བའི་ཉིན་ནས་གཡུང་དྲུང་གི་བསྟན་པ་དང་བྲལ་དུ་མེད་པའི་འབྲེལ་བ་ཞིག་ཡོད།དེ་ནས་གཟིའདི་རྒྱལ་བློན་དང་འབངས་རྣམས་ཀྱིས་དགའ་བསུ་བྱེད་དེ་རྩིས་ཆེར་འཛིན།གཡུང་དྲུང་བོན་དང་འབྲེལ་བས་གཟི་ཡི་མཚོན་བྱེད་དེ་ཅི་ཡིན་ཞེ་ན།འདི་ནི་བོན་གྱི་བསྟན་པ་ལས་འཕྲོས་པའི་རི་རབ་དང་གླིང་གི་བཤད་པ་དང་ཡོངས་སུ་བསྟུན་ཡོད།རིན་པོ་ཆེ་གཟི་ཡི་རིགས་ཡོངས་རྫོགས་སུ་གཟི་ཆུ་མིག་དགུ་པ་དེ་རྩེ་མོ་དང་མཆོག་ལྟ་བུ་དེ་ཡིན།འདི་ཡིན་པའི་རྒྱུ་མཚན་ནི་གཟི་ཆུ་མིག་དགུ་པའི་དགོས་པ་དང་མཚོན་བྱེད་ནས་རག་ལས།གཡུང་དྲུང་བོན་གྱི་བཤད་པ་ལྟར་ན་གཟི་ཆུ་མིག་དགུ་པ་དེ་རིའི་རྒྱལ་པོ་གཡུང་དྲུང་དགུ་བརྩེགས་མཚོན།དཀྱིལ་འཁོར་ཆེན་པོ་དགུ་མཚོན།ཁམས་གསུམ་འཁོར་བའི་ས་དགུ་མཚོན།གཡུང་དྲུང་གི་ཡན་ལག་དགུ་མཚོན།ཤེལ་གྱི་རྡོ་རིང་དགུ་བརྩེགས་མཚོན།མཚོན་དོན་དེ་ས་གཞིའི་དཀྱིལ་དང་ལྟེ་བ།འགྱུར་བ་མེད་པ།འཕོས་པ་མེད་པ།བླ་ན་མེད་པ།འདི་དང་རིགས་ཉེ་བའི་གཟི་བསྡམས་པ་དགུ་དཀྲིས་ནས་རི་རབ་ཀྱི་བང་རིམ་དགུ་མཚོན།དགུ་པ་དཀྲིས་མ་དང་སྒོར་མིག་ཅན་གཉིས་མཉམ་ཤེད་དུ་སྦྲེལ་ཏེ་རྒྱལ་པོ་ཆེན་པོ་དང་གཤེན་ཆེན་པོའི་བླ་དང་སྲོགམི་འགྱུར་བའི་སྟོབས་སོགས་མཚོན་པས།ཡང་ན་སྒོམ་དང་ཉམས་ལེན་ལ་འབད་དེ་བརྩོན་པའི་ཐེག་པ་དགུ་ཡི་མཚོན་བྱེད།གཟི་འདི་ལྟར་མི་མ་ཡིན་གྱི་ནོར་བུ་ལ་བརྟེན་ཏེ་གཡུང་དྲུང་བོན་སྐུའི་ཞིངས་ཁམས་ལ་རེག་པ།དཔེར་ན།གཡུང་དྲུང་བོན་གྱི་བཤད་པ་ནས་དོན་པའི་ཚིག་ཏུ་བླངས་ན།ལྷ་ཆེན་གཟི་ལྡན།དྲི་ཟའི་གཟི་ལྡེམ།ཀླུ་ཡི་རྒྱལ་པོ་གཟི་ཆེན།འདོད་པ་དགུ་འགྱུར་སོགས་གང་མང་ཞིག་མངའ།དེ་མིན་གྱི་གཟི་ཡི་རིགས་འདྲ་མིན་དང་གཟི་ངོས་ཀྱི་ཕྱག་རྒྱ་འདྲ་མིན་ནས་རི་རབ་གཡུང་དྲུང་དགུ་བརྩེགས་ཀྱི་ཕྱོགས་སུ་བསྐོར་བའི་ཐེག་དགུ་སྤྱོད་པའི་སྒྲུབ་གནས་ཕུན་ཚོགས།རི་བོ་ཕུན་སུམ་ཚོགས་པ།མེ་ཏོག་ཕུན་སུམ་ཚོགས་པ།རྩི་ཤིང་ཕུན་སུམ་ཚོགས་པ།ནགས་ཚལ་ཕུན་སུམ་ཚོགས་པ།སྨན་ཕུན་སུམ་ཚོགས་པ།མཚོ་མོ་ཕུན་སུམ་ཚོགས་པ།རིན་པོ་ཆེ་ཕུན་སུམ་ཚོགས་པ།རི་དྭགས་ཕུན་སུམ་ཚོགས་པ་བཅས་མཚོན་ནོ།།